
Dilemong  tsa  ho  feta  ho  ile  hwa  ba  le  sehlopha  sa  banna  ba  hlahang  naheng  yane  ya  Lesotho,  ba  ile  ba  theha  mokgatlo  mme  ba  ipitsa  Marashea.  Ba  ne  ba  ipitsa  Marashea  ho  latela  diketso  tsa  bona  kapa  tsela  eo  ba  neng  ba  etsa  dintho  ka  teng.  Ba  ipapisitse  le  dintwa  tse  neng  di  lwanwa  ke  baahi  ba  naha  yane  ya  Russia.  Pele  ha  mokgatlo  kapa  sehlopha  seo  sa  bona  se  sa  tswa  thehwa,  banna  bao  ba  Basotho  ba  ne  ba  ithatela  ho phela  hlatheng  haufi  le  merafo.  E  leng  moo  ba  neng  ba  fumana  mahlatsipa  a  bona.  Haholo  ba  ne  ba  ithatela  ditamene.  Ditameneng  e  ne  e  le  moo  dintho  di  neng  di  etsahala  teng.  Ho  tjheuwa  makgutla  ka  basadi.  

Ba  na  ke  banna  ba  neng  ba  se  ba  bitswa  “Makgolwa”  Ka  bokgutshwanyane  nka  ba  bitsa  ditsotsi.  Hobane  mosebetsi  wa  bona  o  ne  o  ntse  o  tshwana  le  wa  ditsotsi.  Empa  feela  bona  ba  ne  ba  rata  ho  sunya  melomo  dikobong,  ba  iketsa  eka  ke  batho  ba  kwalehileng  kapa  ba  tletseng  bo-disana  e  leng  dikwata.  Ebile  ba  ne  ba  buswa,  ba  na  le  morena  ya  ba  busang.  Mona  ke  bua  ka  banna  ba  ileng  ba  ngala  mahae  a  bona,  ba kgetha  ho  phela  bophelo  ba  tjhankane  le  ho  solla  ba  ya  hodimo  le  tlase  Aforika-Borwa.  

Ba  bang  masapo  a  bona  a  salletse  hona  moo  hlatheng,  ha  e  le  ba  bang  bona  ba  bolokuwe  ditopo  di  hloka  ditho  tse  itseng  tsa  mmele.  Bongata  ba  banna  ba  na  ba  ne  ba  siya  malapa  a  bona  kwana  Lesotho  ka  se  reng  ba  ilo  fatela  bana  metsuntsunyane,  athe  ba  yela  Aforika-Borwa  ho  ya  iphetola  dikgukguni  tsa  bosiu.  Ba  fahla  mmuso  wa  moo  ka  lehlabathe.  Ha  ngata  ba  ne  ba  atisa  ho  ipitsa  “Malofa”  Lebitso  lena  ba  ne  ba  ipitsa  ka  lona,  e  le  hobane  ba  itjwetsitse  hore  ba  tla  dula  ba  lofile  ba  sa  ye  mosebetsing  ha  banna  ba  bang  ba  ya  mesebetsing. 

Empa  le  ha  ho  le  jwalo,  ho  ne  ho  ntse  ho  na  le  Marashea  a  sebeletsang  malapa  a  bona.  Ba  reka  dikgomo  ba  di  nyolla  ba  di  isa  hae  kwana  Lesotho.  Ebile  ba  ne  ba  kgona  ho  ntsha  koleke  ha  bobebe  ha  kgwedi  e  fela,  hobane  ba  ne  ba  lokela  ho  ntsha  koleke  kgwedi  e  nngwe  le  e  nngwe,  ba  e  neha  morena  wa  bona.  Teboho  le  yena  ntatae  o  ile  a  mo  siya  kgale  e  sa  le  lesea,  a  re  o  ilo  ba  fatela  metsuntsunyane.  Empa  a  fetoha  ho  ba  Lerashea  ha  a  fihla  Aforika-Borwa.  

Mmateboho  e  ne  e  sa  le  ngwetsi  e  ntjha,  hobane  Teboho  ke  letsibulo  la  hae.  Ebile  o  ne  a  sa  le  monyane  haholo  dilemong,  o  bile  le  Teboho  a  le  dilemo  di  leshome  le  metso  e  supileng.  Ngwana  eo  wa  batho  o  ile  a  tiisetsa  mathata  a  ho  hudisa  Teboho  a  le  mong. Batswadi  ba  hae  ba  ne  ba  mo  lahlella  ho  itseng  ha  ba  na  le  hona.  Hobane  ba  ne  ba  se  ba  hlokometse  hore  eo  mokgwenyana  wa  bona  o  kene  pooneng,  ha  a  sa  ikemisetsa  ho  ka  ya  hae  a  ilo  bona  ngwana  le  mosadi. 

Teboho  mmae  o  ile  a  mo  hudisa  hantle,  tshabong  ya  Modimo.  Ba  atisa  ho  ya  kerekeng  mmoho  kwana  Pitseng,  kerekeng  ya  Roma.  Mme  ile  ya  ba  ntho  e  kang  e  mading  ho  Teboho,  hore  o  lokela  ho  ya  kerekeng  Sontaha  se  seng  le  se  seng.  Ebile  Mmateboho  o  ne  a  mo  rutile  ho  hlompha  motho  e  mong  le  e  mong  a  moholo  ho  yena,  ho  sa  kgathalatsehe  hore  wa  mo  tseba  kapa  jwang. 

Empa  dintho  di  ile  tsa  senyeha  ha  Teboho  a  tshwara  dilemo  tse  leshome  le  metso  e  mehlano.  Menyenyetsi  e  ile  ya  hlaha  ka  makgalo  le  pele  lelapa  le  ka  tseba,  hore  eo  ntata  Teboho  e  se  e  le  mofu.  Ebile  ke  lefu  la  matsoho,  o  fenethuwe  ke  Marashea  a  mang.  Ha  e  le  dinako  di  ne  di  se  di  fetohile, Marashea  a  ne  a  se  a  kopane  le  Makgomosha.  Ho  ne  ho  se  ho  kgantshwa  dithunya  ho  na  le  melami.  Batho  ba  ne  ba  qala  ba  shwa  boholo,  ho  shwa  bahale  beo  e  leng  kgale  ba  tshajwa  ho  thwe  ba  kwala  dikgohlo.  

Ee,  ho  ile  hwa  falla  dikokotane  tsa  banna  dikuta  makoro.  Ha  e  ne  e  se  ka  sethunya  re  ka  be  re  ntse  re  bua  ka  bona  le  ha  jwale.  Teboho  le  ha  lefu  la  ntatae  le  ile  la  mo  utlwisa  bohloko,  empa  mmae  le  nkgonwae  ba  ile  ba  mo  tshedisa  ba  ba  ba  mo  haha  hore  a  itshepele  ya  hodimo.  Hobane  ke  yena  ya  entseng  hore  ba  iphumane  ba  le  boemong  boo  ba  leng  ho  bona.  Ha  e  ne  e  se  ka  thato  ya  hae,  tsena  tsohle  di  ka  be  di  sa  etsahala.  

Ntho  e  neng  e  utlwisa  bohloko  haholo  ke  taba  ya  hore  eo  ntatae  o  ne  a  sa  mo  tsebe  hohang.  A  sa  tsebe  hore  ha  a  kgenne  le  ha  a  thabile  o  jwang.  Sefahleho  sa  hae  o  ne  a  se  bona  ditshwantshong  feela,  ebile  ditshwantsho  tseo  di  ne  di  sa  hlaka.  Hobane  ke  tsa  kgale  ntatae  e  sa  le  moshanyana  a  disa.  Mohla  letsatsi  la  lepato  ho  ne  ho  dubehe,  setjhaba  eka  sa  phupu  ya  motlotlehi.  Empa  batho  ba  neng  ba  le  bangata  e  ne  e  le  banna,  hobane  Marashea  a  ne  a  tlile  ka  bongata,  ho  hlaha  ka  dikampa  tsohle.  

Ba  bang  ba  ne  ba  hlaha  ka  mabalane,  ba  bang  ba  hlaha  ka  dihlabeng, ba  bang  ba  hlaha  makaoteng,  ha  e  le  ba  bang  bona  ba  ne  ba  qala  ho  beha  leoto  Leribe.  Ba  ne  ba  hlola  ba  utlwa  feela  ha  ho  ntse  ho  thwe  ke  Leribe  la  ha  Mmamosa  le  Molapo.  Empa  monongwaha  batho  ba  bangata  ba  re  ke  ha  Molapo  Botjhabela.  Dithota  di  namme  tsa  Ha-Letele,  ebile  ho  na  le  moo  dipitsi  di  beisetsang  teng.  Ho  ho  tala  ho  na  le  difate  tse  telele  tsa  maleikomo,  e  eme  dipakeng  tsa  noka  tse  pedi  e  leng  Morotong  le  Morotwaneng.  

Dinoka  tseo  di  rehilwe  ke  morena  Letsie  a  feta  moo  a  lekola  naha.  Ya  re  pitsi  ya  hae  e  tshela  noka  ya  Morotong  ya  rota  sebaka  se  se  lelele  e  peralletse  ka  hara  noka,  ya  re  ha  e  tshela  nokeng  ya  Morotwaneng  ya  re  tsapi  ha  nyane  e  be  e  feta.  Mona  ke  ne  ke  le  qapiletsa  ha  nyenyane  feela  ka  dintho  tse  etsahetseng  kgale  naheng  eo  e  buswang  ke  marena.  Empa  ha  jwale  ke  sa  kgutlela  temeng. Banna  ba  dikobo  ba  ne  ba  apere  thota,  diphala  di  lla  letswere-tswere.  Pina  ya  bona  e  ne  e  utlwahala  ba  le  hojana.  Ha  e  le  eo  pina,  batho  ba  bangata  ba  ne  ba  sa  e  tsebe,  e  tsejwa  ke  banna  ba  Marashea  feela.  Ka  nnete  e  ile  ya  makatsa  batho!  Hobane  batho  ba  motse  oo  ba  ne  ba  tseba  ho  binwa  difela  mafung,  e  seng  pina  ya  mofuta  o  no.  

E  ne  e  le  kgetlo  la  pele  ho  patwa  Lerashea  mono  motseng  wa  Ha-Letele  ka  ntata  Teboho.  Letshwele  leo  la  banna  ba  dikobo  le  ile  la  tshosa  batho  haholo,  hobane  banna  bao  ba  ne  ba  bina  ba  phahamisitse  melami  ba  bontsha  ba  le  moyeng  wa  ntwa.  Le  ka  mora  hore  moruti  a  qete  ho  bala  lentswe,  ba  ile  ba  kgorohela  lekase  la  mofu  ba  le  beha  hodima  mahetla  ba  bina  dipina  tsa  bona  ka  lona.  

Ketsahalo  eo  e  ile  ya  tshosa  setjhaba  ha  mmoho  le  morena  wa  bona.  Ya  e  ba  semaka  batho  ba  sala  ba  maketse!  Ditaba  di  ile  tsa  matha  tsa  ba  tsa  fihla  Masite,  ka  nqena  tsa  tswa  le  ka  Ntshirele  tsa  fihla  Ha-Letsie.  Diyalemoya  di  ile  tsa  duma  Lesotho,  batho  ba  founa  ba  sa  kgaotse  ba  batla  ho  utlwa  ka  taba  e  etsahalang  mono  Ha-Letele.  Ho  ne  ho  dubehile  e  le  ka-nnete.  Qetellong  batho  ba  ile  ba  thulana  ka  dihlooho  mabitleng,  e  le  ha  Marashea  a  thunyetsa  hodimo.  

Ha  sethunya  se  ne  se  duma,  batho  ba  ne  ba  apoha  sa  dikokonyana  o  lahlela  lejwe  ka  hara  tsona.  Batho  ba  bangata  ba  ne  ba  tshaba  sethunya  ebile  ba  tshaba  le  modumo  wa  sona.  Empa  ho  ne  ho  se  ntho  eo  ba  ka  e  etsang,  hobane  e  ne  e  le  tsela  eo  Marashea  a  felehetsang  bafu  ba  bona  ka  yona.  Letsatsi  le  hlahlamang  la  lepato,  e  la  ba  le  mahlonoko  haholo  ho  Teboho  ha  a  hopola  mantswe  a  neng  a  buuwa  ke  banna  ba  Marashea.  

Ba  ile  ba  bua  mantswe  a  bohloko,  ba  supa  ha  eo  ntata  Teboho  a  bulauwe  jwalo  ka  nyalasi.  Ebile  ba  mo  pomme  hlooho  ho  ka  etsa  bo-nnete  ba  hore  o  shwele.  Le  ha  ditaba  tseo  di  ile  tsa  hlaba  Teboho  ha  bohloko  maikutlong,  empa  e  ne  e  se  yena  feela  ya  hlabeileng.  Le  rangwanae  o  ne  a  utlwile  bohloko,  ebile  o  ne  batla  ho  busetsa  bobe  ka  bobe.  A  ikemiseditse  ho  iphetetsa .  Jwale  o  ne  a  kenya  le  Teboho  moya  o  no,  ebile  a  batla  hore  a  titimele  borasheeng  hang  ha  a  tswa  thabeng.  

O  ne  a  mo  duletse  fatshe  a  mo  supisa  mabaka  a  hae,  a  mo  jwetsa  ka  moo  ntatae  e  neng  e  le  morena  wa  Marashea  ka  teng.  Eo  motho  o  ile  a  tlohella  hore  ho  kgena  ho  senye  kelello  ya  hae  le  ya  ngwana  moholwane  wa  hae.  Hobane  ho  tloha  mohla  letsatsi  leo  a  neng  a  kenya  Teboho  dikelello  tseo  tsa  hae,  o  ile  a  nyamela  jwalo  ka  moya.  Le  ho  ya  hae  o  ne  a  se  a  sa  ye.  Empa  batho  ba  neng  ba  le  haufi  le  yena,  ba  ne  ba  supa  ha  a  phela  ba  diqwabi.  Ha  a  sa  lelekiswe  ke  Marashea  a  mang,  o  lelekiswa  ke  maponesa.  

Teboho  o  ile  a  ba  a  bolla,  eo  rangwanae  a  sa  tsebe.  Mmateboho  o  ne  a  sa  batle  ha  Teboho  a  ya  lebollong,  hobane  o  ne  a  tshoha  hore  ha  a  kgutla  moo  o  tla  matha  mehlaleng  ya  ntatae.  Hantle-ntle  tabatabelo  ya  Mmateboho  e  ne  e  le  ho  bona  eo  mora  hae  a  ya  sekolong,  hore  a  tle  a  tsebe  ho  iphedisa  le  hore  a  tle  a  mo  hlokomele  kamoso  ha  a  se  a  hloka  matla  a  ho  itswarela  ka  matsoho  a  hae. 

Empa  eo  rangwana  Teboho  o  ne  a  se  a  thuntheditse  kelello  ya  hae  ka  taba  tsa  borashea.  Ho  neng  ho  duma  ka  hara  hlooho  ya  Teboho,  e  ne  e  le  hore  ha  a  tswa  thabeng  o  fetela  borasheeng.  Ebile  o  ne  a  batla  ho  ya  sheba  eo  rangwanae  a  ileng  a  nyamela  dilemo-lemo. Ka  mora  hore  Teboho  a  theohe  ho  tswa  mophatong,  mmae  o  ile  a  tshela  ho  ya  ka  makgoweng  ho  ya  fata  metsuntsunyane.  Kgwedi  e  ne  e  se  e  le  ya  Pherekgong  ya  selemo  se  setjha,  e  le  ha  bashemane  ba  theohile  ka  Tshitwe  ya  selemo  se  sa  tswa  shwa.  

Mmateboho  o  ile  a  hlokomela  hore  ha  ho  sa  na  motho  ya  tla  reng  o  setse  a  mo  hlokometse  hae,  hobane  Teboho  e  se  e  le  monna  o  tla  kgona  ho  itlhokomela.  Le  motswalle  wa  hae  o  ne  a  se  a  mmatletse  mosebetsi  wa  ka  lapeng  Aforika-Borwa.  Empa  Mmateboho  o  tsamaile  a  hetlile  morao,  hobane  o  ne  a  tshoha  hore  mora  le  yena  o  tla  tshela  a  ye  borasheeng.  

Empa  le  ha  ho  le  jwalo,  o  ile  a  kopa  mmae  e  leng  nkgono  wa  Teboho,  hore  le  ka  mohla  a  se  ke  a  neha  Teboho  tjhelete  e  ka  mo  fihlisang  ledibohong  le  tshelelang  Aforika-Borwa  ho  ya  batlana  le  eo  rangwanae.   O  ne  a  se  a  kopile  le  leloko,  hore  ba  se  ke  ba  mo  mamela  ha  a  ka  re  o  ba  tlela  ka  leqheka  a  ba  batla  tjhelete. Dintho  di  ile  tsa  tsamaya  ka  moo  Mmateboho  a  neng  a  lebelletse  ka  teng,  empa  Lesotho  dintho  di  ile  tsa  mpefala  motseng  wa  Ha-Letele.  

Leloko  le  metswalle  ba  ile  ba  etsa  ka  moo  Mmateboho  a  neng  a  kopile  ka  teng,  ba  se  ke  ba  mamela  masawana  ao  a  Teboho. O  ile  a  re  o  ba  hlaha  ka  nqena  ya  ba  ha  ba  mamele  letho  leo  a  le  buang.  Mokola  a  ba  a  kgetha  ho  senyetsa  batho  ba  motseng  mono.  

Dikgoho  di  ne  di  nyamela  ho  se  motho  ya  tsebang  hore  di  nkuwa  ke  eng.  Ha  ne  di  jowa  ke  setsetse  kapa  dintja,  batho  ba  ne  ba  tla  bona  ka  masiba  hotlala-tlala  mabaleng.  Dikgoho  tseo  Teboho  a  neng  a  di  utswa  o  ne  a  sa  di  je  kapa  hona  ho  di  hlaba,  o  ne  a  di  isa  mose  mane  Ha-Sekgonyana  ho  motswalle  wa  hae.  E  be  ba  tla  di  rekisetsa  baahi  ba  motse  oo  wa  Tshenola.  Qetellong  o  ile  a  bona  dikgoho  tseo  di  sa  etse  tjhelete  eo  a  e  batlang,  ya  ba  o  qala  a  bapalla  masakeng  a  barui.  A utswa  dinku  le  dipudi.  

